Kommer oor toename in ontvoerings in GautengDie ontvoering in Raslouw, Centurion is deur veiligheidskameras op video vasgevang. Sizakele Nkosi-Malobane, LUR vir gemeenskapsveiligheid in Gauteng, het Sondag haar kommer uitgespreek oor die toename in voorvalle van ontvoering van vroue en kinders in die provinsie. Dit volg op die jongste voorval waartydens ŉ 30-jarige vrou Vrydag omstreeks 14:00 in Ivory Park in Tembisa ontvoer is. Volgens Nkosi-Malobane het die vrou glo in ŉ Toyota Avanza-taxi geklim wat haar na ŉ onderriginstansie sou neem waar sy moes eksamen skryf. Daar was twee mans in die voertuig. “Op pad daarheen het die bestuurder die vrou glo met die hulp van die passasier betas. Die vrou het haar teëgesit en geweier om in te stem tot die bestuurder se ongevraagde seksuele toenadering, waarna sy [teen haar wil] na die Soul City-nedersetting in Kagiso aan die Wes-Rand geneem is.” Volgens die LUR is die vrou Saterdag teen 03:00 gevind en na ŉ hospitaal geneem vir mediese behandeling. Dokters kon egter nie vasstel dat die vrou verkrag is nie en sy is later weer met haar familie in Tembisa herenig. Maroela Media het vroeër berig twee vroue is Woensdag helder oordag in Raslouw in Centurion ontvoer. Vier gewapende mans het die twee vroue ontvoer en die voertuig waarin hulle was gekaap. Een van die vroue, Charity Nzuza, is later die aand in Midrand vrygelaat en die tweede het haar man Donderdag in die vroeë oggendure iewers uit Johannesburg gebel nadat sy daar afgelaai is. “Ek is baie bekommerd oor die koers van ontvoerings van vroue en kinders deur sinnelose misdadigers in ons provinsie. Ons kan nie toelaat dat vroue en kinders onderwerp word aan hierdie soort mishandeling en aftakeling nie,” sê Nkosi-Malobane. “Ek het die ondersoekspan [van die Tembisa-ontvoering] opdrag gegee om onverpoosd aan hierdie saak te werk. Ek doen ŉ beroep op alle inwoners van Gauteng wat inligting oor hierdie ontvoeringsake het, om dit by die owerhede aan te meld.”